РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/91-18

24. мај 2018. године

Б е о г р а д

З А П И С Н И К

19. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 8. МАЈА 2018. ГОДИНЕ

 Седница је почела у 12,03 часова.

 Седницом је председавао Мирко Крлић, председник Одбора.

 Седници су присуствовали: Драгана Костић, Станија Компировић, проф. др Марко Атлагић, Александар Југовић, Снежана Пауновић, др Ана Стевановић и Ђорђе Вукадиновић, чланови Одбора.

 Седници су присуствовали: Србислав Филиповић, Милетић Михајловић, Владимир Ђурић и др Предраг Јеленковић, заменици чланова Одбора.

Седници нису присуствовали чланови Одбора: мр Јадранка Јовановић, Александра Белачић, Весна Марјановић и Наташа Мићић, нити њихови заменици.

Поред чланова Одбора седници су присуствовали: Александра Чабраја, народни посланик, Владан Вукосављевић, министар културе и информисања, Александар Гајовић, државни секретар у Министарству, Игор Јовичић, секретар Министарства и Бранислав Маричић, шеф Кабинета.

На предлог председавајућег, чланови Одбора су једногласно усвојили следећи

Д н е в н и р е д:

1. Разматрање Информације о раду Министарства културе и информисања за период од 1. јануара до 31. марта 2018. године.

**ПРВА ТАЧКА -** Разматрање Информације о раду Министарства културе и информисања за период од 1. јануара до 31. марта 2018. године

Мирко Крлић председник Одбора је подсетио све присутне да је Министарство културе и информисања, дана 24. априла 2018. године, поднело Одбору за културу и информисање Информацију о раду за период од 1. јануара до 31. марта 2018. године.

Напоменуо је да је одредбом члана 229. Пословника Народне скупштине, прописано да министар информише надлежни одбор Народне скупштине о раду министарства једном у три месеца.

Навео је да на седници одбора, питања министру о поднетој информацији могу да постављају чланови надлежног одбора и овлашћени представник посланичке групе која нема члана у том одбору.

Замолио је министра, господина Владана Вукосављевића, да информише Одбор о раду Министарства културе и информисања за период од 1. јануара до 31. марта 2018. године.

У уводном излагању, министар културе и информисања Владан Вукосављевић представио је Информацију о раду за период од 1. јануара до 31. марта 2018. године.

У дискусији су учествовали: др Предраг Јеленковић, Владимир Ђурић, др Ана Стевановић, Владан Вукосављевић, Александар Гајовић, Мирко Крлић, Ђорђе Вукадиновић, проф. др Марко Атлагић, Снежана Пауновић, Србислав Филиповић и Александра Чабраја.

Министру културе и информисања постављена су следећа питања:

1) Како и у којој мери Министарство културе и информисања доприноси развоју децентрализације културе у Републици Србији;

2) Који су разлози за потписивање уговара за извођења четвртих непредвиђених радова на санацији, адаптацији и реконструкцији Народног музеја у Београду и који је коначни рок завршетка радова;

3) Како су распоређена средства на конкурсу за финансирање и суфинансирање пројеката у области савременог стваралаштва и који су критеријуми за расподелу средстава на конкурсу Министарства;

4) Да ли је Министарство одговорило на допис четири медијска и новинарска удружења, у којем су од Поверенице за заштиту равноправности затражили да хитно реагује због дискриминације коју спроводи Министарство на Конкурсу за суфинансирање пројеката производње медијских садржаја за штампане медије и сервисе новинских агенција;

5) Због чега је рад на изради радне верзије Стратегије развоја система јавног информисања у Републици Србији до 2023. године практично обустављен, односно враћен на почетак;

6) Које области Министарство планира да суфинансира на основу Уговора о финансирању делатности од јавног интереса. коју обављају јавне медијске установе „Радио-телевизија Србије" и „Радио телевизија Војводине";

7) Какав је став Министарства културе и информисања по питању предлога Министарства привреде да се потраживања која Република Србија има према компанији „Политике АД“ конвертују у основни капитал у овом предузећу, односно предлога да се сувласнички удео који држава има повећа на основу дугова ове компаније;

8) Шта је тачно Министарство финансирало Јавном предузећу Новинска агенција „Танјуг“;

9) Који је коментар Министарства по питању пада Републике Србије на листи медијских слобода, коју је објавила организација Репортери без граница у свом извештају за 2018. годину;

10) Да ли Министарство располаже са информацијом да је и Српска православна црква донирала одређена финансијска средства за обнову манастира Хиландар и да ли Министарство у сарадњи са Српском православном црквом спроводи активности на обнови овог манастира;

11) Који су планови Министарства по питању развоја археолошког парка Виминацијум;

12) Који је статус Јавног предузећа Новинска агенција „Танјуг“, односно шта је конкретан план Министарства по питњу решавања статуса овог предузећа.

У току дискусије напоменуто је да су представници међународног џез фестивала „Нишвил“ јавно изразили жаљење због износа средстава са којима је овај фестивал суфинансиран из Буџета Републике Србије и констатовано је да је оваквом одлуком фестивал „Нишвил“ изједначен са другим мање значајним фестивалима.

Истакнуто је да је новинска агенција Танјуг на име одлагања плаћања пореског дуга, заложила збирку уметничких дела, а да је Град Београд, односно Секретаријат за јавне приходе, као један од поверилаца ово прихватио и допустио исплату дуга на рате, што је окарактерисано као неједнак третман који држава има према новинским агецијама у Републици Србији.

Изнета је замерка на начин на који је састављена Информација о раду Министарства културе и информисања за период од 1. јануара до 31. марта 2018. године, односно на начин излагање у Информацији, који је оцењен као реферативан, без изнетих евалуација активности Министарства. С тим у вези предложено је да Министарство наредне информације другачије припреми, ослањајући се више на квалитативну анализу активности.

Наглашено је то да су Архив Српске академије наука и уметности у Београду и Архив Матице Српске у изузетно лошем стању и да је неопходно предузети све мере како би се ове установе обновиле и спречило пропадање изузетно важне архивске грађе која се чува у овим установама.

Оцењено је да је неопходно да Министарство уложи додатне напоре да заједно са комерцијалним инвеститорима уложи финансијска средства у рад Задужбине Илије М. Коларца и Краљевски Двор на Дедињу.

Као изузетно значајан наведен је конкурс „Градови у фокусу“, који је оцењен као пројекат који може допринети деметрополизацији и развоју културе ван града Београда.

Наведено је да се на основу поднете информације о раду Министарства, стиче утисак да је Министарство желело да умањи значај који представља рад на изради Стратегије развоја система јавног информисања у Републици Србији до 2023. године.

Закључено је да повлачење државе из области медија, односно приватизација медија, није једино решење за проблеме који су присутни у овој области.

Предложено је да Министарство организује пројекат, на којем би вршило едукацију културних радника о начину на који могу да аплицирају на пројекте који су финансирани од стране међународних установа.

С друге стране истакнуто је да су беспредметне оцене појединаца о такозваном „медијском мраку“ у држави када се има у виду чињеница да се број медија у Србији у 2017. години повећао за око 250.

Похваљени су напори Министарства на завршетку обнове Народног музеја у Београду, али је и наведено то да је проблем санације Народног музеја, проблем који је Влада наследила из претходног периода. Такође, као један од посебно важних догађаја у претходном периоду, оцењено је и отварање Музеја савремене уметности 20. октобра 2017. године.

Наглашено је да су медијске слободе у последњих неколико година напредовале, као и да је неопходно бити опрезан у изношењу паушалних оцена о назадовању државе у овој области.

Поднета информација о раду, као и начин на који је састављена је оцењена као свеобухватна и с тим у вези проф. др Марко Атлагић је позвао све чланове Одбора да је и прихвате.

Министар културе и информисања Владан Вукосављевић је одговарајући на постављена питања истакао да се Министарство снажно залаже за принцип децентрализације културе у Републици Србији, што се огледа пре свега кроз снажну финансијску подршку које Министарство пружа свим јединицима локалних самоуправа, посебно кроз конкурс „Градови у фокусу“.

Сложио се са констатацијама чланова Одбора да је временски период у којем се одвија санација, адаптација и реконструкција Народног музеја у Београду изузетно дуг, нагласивши да постоји и лична одговорност бројних лица због тога, али да је Влада Републике Србији, као и Министарство решено да радове на обнови музеја приведе крају и као коначни рок завршетка радова најавио је 28. јун 2018. године.

Навео је да је Влада донела Уредбу о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе, којом су детаљније прописани критеријуми за суфинансирање пројеката из области културе.

Оценио је да у свету не постоји стандардизован начин оцењивања медијских слобода, као и да постоји више организације која прате ову област. С тим у вези нагласио је да се не слаже са извештајем организације Репортери без граница и да сматра да медијске слободе нису у паду и стагнацији у Републици Србији.

Нагласио је да рад на изради радне верзије Стратегије развоја система јавног информисања у Републици Србији до 2023. године није враћен на почетак, али да је оцењено да је неопходно дати шири простор стучњацима у области јавног информисања у изради Стратегије, те је истакао да ће нова Радна група полазећи од претходне радне верзије утврдити коначан нацрт Стратегије.

Поводом замерки на начин на који је састављена Информација о раду Министарства, подсетио је чланове Одбора да се ради о устаљеној форми подношења тромесечних информација о раду министарства, али да је он сагласан да се садржај информације промени, уколико то одлучи Одбор.

Указао је на чињеницу да оснивач Задужбине Илије М. Коларца није Република Србија, већ да је то задужбина чији је положај уређен Законом о задужбинама и фондацијама, те да одредбе овог закона онемогућавају обимније финансирање ове установе. Констатовао је да је Министарство, сагласно члану 77. Закона о култури проценило да је потребно издвојити одређена финансијска средства за текуће расходе и издатке установа, а имајући у виду значај који Задужбине Илије М. Коларца има.

Упознао је чланове Одбора са подацима који се односе на процес обнове, у пожару пострадалог манастира Хиландар, нагласивши да је Министарство, само у 2018. години издвојило 80.000 000 динара за ову намену.

Сложио се са констатацијом да су архиви Српске академије наука и уметности у Београду и Матице Српске у лошем стању, али је истовремено и подсетио чланове Одбора да сагласно одредбама Закона о министарствима, обнова ових институција није у надлежности Министарства културе и информисања, већ Министарства просвете, науке и технолошког развоја.

Своје излагање је завршио закључком да атмосфера у медијима није на задовољавајућем нивоу, да електронски медији емитују незадовољавајуће програмске садржаје, као и да Министарство на основу законских овлашћена није надлежно да утиче на емитере, али да без обзира на све то његова обавеза је да апелује на надлежне органе да предузму одговарајуће мере.

Александар Гајовић, државни секретар у Министарству је упознао чланове Одбора са напорима које је Министарство уложило на спровођењу Конкурса за суфинансирање пројеката производње медијских садржаја за штампане медије и сервисе новинских агенција.

Поводом питања о суфинансирању јавних медијских установа „Радио-телевизија Србије" и „Радио телевизија Војводине", на основу Уговора о финансирању делатности од јавног интереса, констатовао је да се јавни медијски сервиси, финансирају путем наплате таксе, док се делимично финансирају и из буџета Републике Србије, за обављање основне делатности, као и из комерцијалних уговора. С тим у вези је напоменуо да Министарство тражи ефикасне начине којима би уредило област финансирања јавних медијских сервиса и да очекује напредак у овој области у наредном периоду.

Навео је да није довољно упућен са појединостима у вези са потраживањама која Република Србија има према компанији „Политике АД“, али да је обавештен да је пореска инспекција вршила надзор ове компаније и да том приликом није уочила никакве неправилности. Нагласио је да конвертовање дуга ове компаније у основни капитал, не треба оценити као притисак државе на медије у Србији, већ као обавезу свих правних субјеката да плаћају порез.

 Председник Одбора је закључио расправу у вези са овом тачком Дневног реда.

 Председник Одбора је ставио на гласање предлог да Одбор прихвати Информацију о раду Министарства културе и информисања за период од 1. јануара до 31. марта 2018. године.

 Одбор је, већином гласова (9 за и 2 уздржана), прихватио Информацију о раду Министарства културе и информисања за период од 1. јануара до 31. марта 2018. године.

 Седница је завршена у 14,10 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Дана Гак Мирко Крлић